Päiväkodin työntekijä ehti käyttää kokaiinia kuukauden ajan ennen kiinni jäämistään. Hänen työnantajansa sai tiedon sosiaalipäivystyksestä.

Turkulaisen päiväkodin työntekijää epäillään huumeiden käytöstä. Kuvituskuva. MOSTPHOTOS

Turkulainen taaperoikäisen lapsen äiti sai torstai-iltapäivänä puhelun sosiaalitoimistosta, josta ilmoitettiin, että hänen lapsestaan ja kaikista muista päiväkotiryhmän lapsista on kirjattu lastensuojeluilmoitus.

Ilmoitukset oli tehty 0-3 -vuotiaiden ryhmän lapsista sen vuoksi, että yhden päiväkodin hoitajista tiedettiin käyttäneen huumausaineita.

- Puhelimessa kerrottiin, että siellä on ollut töissä työntekijä joka on käyttänyt huumeita. Kaikki lapset ovat olleet vaarassa, äiti sanoo.

Sosiaalitoimistosta kerrottiin myös, että kyseinen hoitaja ei enää toimi työssään.

Samanlaisen soiton saivat kaikki muutkin kyseisen päiväkotiryhmän lasten vanhemmat. Äidin mukaan päiväkodin oli pakko tehdä lastensuojeluilmoitukset asiasta, mutta muita jatkotoimenpiteitä niistä ei sosiaalitoimistolle seuraa.

Perjantaiaamuun mennessä äiti ei ole vielä saanut itse päiväkodilta mitään tietoa asiasta.

- Omakohtaisesti tämä on ollut kauhea järkytys. Koko homma tuli ihan puskan takaa, äiti sanoo.

Hoitaja kärähti kokaiinista

Turun kaupungin päiväkodissa työskentelevä päiväkodin hoitaja käytti kokaiinia.

- Saamiemme tietojen mukaan työntekijä on käyttänyt huumeita vapaa-ajalla noin kuukauden ajan, sanoo palvelualuejohtaja Maija-Liisa Rantanen.

Päiväkodin hoitaja ehti käyttää kokaiinia kuukauden ajan ennen kiinni jäämistään. Hänen työnantajansa sai tiedon sosiaalipäivystyksestä. Työpaikalla ei ollut asiasta tietoa ennen tätä.

- Kyse on yhdestä henkilöstä. Hän ei ole tällä hetkellä töissä. Asian käsittely jatkuu ensi viikolla, toteaa Rantanen.

Asiasta on kerrottu sen lapsiryhmän huoltajille, jossa henkilö on ollut töissä.

- Tiedottamisesta on huolehtinut Turun kaupungin sosiaalipäivystys, koska kyseinen henkilö oli itse hakeutunut hakemaan apua.

Rantanen sanoo, että Turun kaupungilla on huumeiden käyttöön nollatoleranssi.